Едгар Алън По
Израфел

Превод от английски: Теменуга Маринова, 2001

chitanka.info

Израфел[0]

Дух Небето обитава

с лютня във сърцето.

Израфел познават

щом струни прозвъняват

в ефирния свят. Ах, тогава

глас звездния химн подчинява

с музика светла.

Трепери от страст

нежна луната

с целия блясък,

с негова власт.

Върху небесната шатра

седем Плеяди угасват,

с мълния ясна

чудо очакват.

И споделят тъй звездите

с другите, които спират,

как огненият ритъм

е жив и непривичен.

О, навярно свирят

в сърцето му открито

струните на лира.

Грее мъдра мисълта

и любовта е тиха.

Отразяват светлина

като в призрачен Едем

на хуриите очите

и в лъчите се кълнем.

Израфел, ти не сгреши,

че всеки химн безстрастен

с презрение обви.

Венецът днес принадлежи

на мъдростта прекрасна

и вечния ти стих!

В небесния екстаз

дъха ти съчетава

любов, омраза и тъга,

сред звуци от жарава

звездите онемяват

в свободния ти дом, но тук

е свят на сладост и сълзи.

Цветя са си цветята ни. Дори

и сянката от прелестния звук

за нас е само слънчев миг.

Да бях приет

в това Небе,

ти да слезеш долу,

не би могъл да създадеш

химн на смъртен порив,

но прозвъни ли моето сърце,

ще коленичат горе.

[0] И ангелът Израфел, чиито струни в сърцето са лютня, има най-сладкия глас от всички божии създания. (Коранът) — Бел.авт.

В мюсюлманската митология Израфел е един от четиримата архангели. Цитатът не е от Корана, а от книгата „Предварителни размисли“ от Джордж Сейли. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.